ऋतिक र प्रदीप फाइनलमा प्रवेश
रुपन्देहीमा जारी प्रथम मेयरकप तथा पाँचौँ राष्ट्रिय खुला लन टेनिस प्रतियोगितामा डिफेन्डिङ च्याम्पियन ऋतिक राना फाइनलमा प्रवेश गरेका छन् ।
लुम्बिनी — रुपन्देहीमा जारी प्रथम मेयरकप तथा पाँचौँ राष्ट्रिय खुला लन टेनिस प्रतियोगितामा डिफेन्डिङ च्याम्पियन ऋतिक राना फाइनलमा प्रवेश गरेका छन् ।सोमबार भएको सेमिफाइनल प्रतिस्पर्धामा मेन्स सिंगलतर्फ प्रणव खनाललाई ६–३, ६–४ को सेटमा हराउँदै फाइनलका लागि आफ्नो स्थान पक्का गरेका हुन् । अर्का खेलाडी प्रदीप खड्काले प्रितम परियारलाई ६–० र रिटायरमा हराएर फाइनलको यात्रा तय गरे ।त्यस्तै, महिला सिंगलबाट महिका राणा र प्रकृति श्रेष्ठ सेमिफाइनलमा प्रवेश गरेका छन् । महिकाले आइसा डर्कल गुरुङलाई ६–०, ६–१ को सेटमा हराइन् भने प्रकृति श्रेष्ठले भगवती विकलाई ६–४ र रिटायरमा हराउन सफल भइन् । खेल्दाखेल्दै भगवतीलाई इन्ज्युरी भएपछि प्रकृतिले सजिलरी खेल जितिन् । महिला डबल्समा महिका राणा र रायना शाहले प्रकृति श्रेष्ठ र आइसा डर्कल गुरुङलाई ७–५, ६–१ को सेटमा हराएर फाइन प्रवेश गरेका हुन् ।लन टेनिसको ५५ प्लस उमेर समूहमा सिंगलतर्फ राष्ट्रिय प्रजातन्त्र पार्टी नेपालका अध्यक्षसमेत रहेका लन टेनिस खेलाडी कमल थापाले धुव्र गुरुङलाई ६–२, ६–१ को सेटमा हराएका छन् । योसँगै उनी सेमिफाइनलमा प्रवेश गरेका हुन् ।प्रतियोगितामा ४५ प्लस, ३५ प्लस डबल्स, मेन्स सिंगल, वुमन सिंगलका इभेन्ट चलिरहेका छन् । खेल खेल्नका लागि काठमाडौं, पोखरा र बुटवलका गरी १ सय बढी खेलाडी बुटवलको देवीनगरस्थित लन टेनिस कोर्टमा जम्मा भएका हुन् । इभेन्टको फाइनल १० गते हुने आयोजक रुपन्देही लन टेनिस संघका अध्यक्ष गोपाल ज्ञवालीले जानकारी दिए ।